‘Ramaphosa se oplossing vir Eskom tref nie die kol’Piet le Roux, uitvoerende hoof van die Sakeliga. Foto: Morné Prinsloo “President Cyril Ramaphosa se reaksie op die Eskom-krisis, wat as deel van die debat oor die staatsrede verskaf is, is heeltemal ontoereikend.” Volgens Piet le Roux, uitvoerende hoof van Sakeliga, sal die nominale ontbondeling van Eskom, sonder die oog op privatisering en sonder stappe om die mark oop te stel vir algehele private vryemarkvoorsiening van elektrisiteit, beteken dat die hele Suid-Afrikaanse ekonomie in een staatsbeheerde mandjie gehou word. Intussen het Sakeliga vandag begin met die insameling van inligting van sy meer as 12 500 lede om die impak van beurtkrag te bepaal. “Vanoggend het 35 sakeondernemings inligting oor die koste en impak van beurtkrag ingedien. Hulle het ’n geraamde gekombineerde uurlikse koste van R440 000 as gevolg van beurtkrag aangedui, wat die werksekerheid van meer as 900 werknemers raak.” Le Roux sê president Ramaphosa se besluit om Eskom in drie staatsbeheerde entiteite te verdeel – sonder die oogmerk van privatisering – het weinig kans om die situasie te verbeter. “Regrukplanne is al voorheen aangekondig, en nie een daarvan het gewerk nie. Daar is probeer om koste te besnoei, en die teenoorgestelde het gebeur. Uiteindelik is die enigste kans vir ’n stabiele energiesituasie ’n radikale vryemarkhervorming van die Suid-Afrikaanse elektrisiteitsektor.” Solidariteit het intussen vandag bekendgemaak dat hy môre tydens ŉ mediakonferensie ŉ kennisbank op sy webblad sal bekendstel waar opgeleide ingenieurs, ambagslui en kundiges wat voorheen in diens van Eskom was, kan registreer om na Eskom terug te keer om die kragvoorsiener uit sy huidige benarde situasie te help red. Dirk Hermann. Foto: Reint Dykema Solidariteit sal by die konferensie korttermynstrategieë aankondig om die huidige probleme by Eskom te help oplos en sal voorts ook sy standpunte bekendmaak oor gerugte dat moontlike afleggings by Eskom gaan plaasvind. Die inisiatief van ŉ kennisbank volg nadat Ramaphosa gesê het mense moet help met oplossings nadat hy en minister Pravin Gordhan opgemerk het dat Eskom aan ŉ vaardigheidstekort ly weens ŉ reuse-uittog van kundige werkslui en die ministerie dit oorweeg om eksterne hulp te ontbied om die sukkelende staatsinstelling weer op koers te kry. Volgens dr. Dirk Hermann, bestuurshoof van Solidariteit, beskik Solidariteit oor ŉ wye netwerk van vaardige werknemers wat ŉ verskil sal kan maak. “Ons onderneem om te probeer bydra om die krisis by Eskom te help ontlont en ons glo vas dat ons netwerk van kennis dit sal kan regkry. Solidariteit sal voorts ook die registrasies wat hy op sy webblad inkry aan Eskom beskikbaar stel sodat hierdie werkers in diens geneem kan word,” het Hermann gesê. “Ons glo vas dat werkers wat oor kritieke vaardighede beskik, bewus gemaak behoort te word van dit wat hulle kan bydra en hierdie registrasieblad is die perfekte manier om die regte mense te betrek. Die media het ook ŉ groot rol om die bewusmaking so wyd as moontlik te neem sodat ons die Eskom-krisis deur middel van kennis kan oplos,” het Hermann gesê.